ન તો વીમાકંપનીના બાબુએ કે ન તો TPAના બાબુઓએ ઉપરોક્ત ઈ-મેઇલનો જવાબ આપવાની તસ્દી લીધી. પંદર દિવસ ઉપરાંતનો સમય વ્યતીત થઈ ગયો. કોઈ જવાબ ન આવતાં રમેશભાઈના પુત્ર મેહુલભાઈને તરુણ મિત્ર મંડળ સંચાલિત RTI કેન્દ્ર-ચિંચપોકલીની માહિતી હોવાથી તેઓ કેન્દ્ર પર પહોંચ્યા, જ્યાં તેમની મુલાકાત જ્યેષ્ઠ સેવાભાવી મનોજ પારેખ તથા શૈલેશ ગાલા સાથે થઈ. બન્ને સેવાભાવી તથા સાથીઓએ મેહુલભાઈની વીતકકથા શાંતિથી સાંભળી લાવેલી ફાઇલનો અભ્યાસ કરી RTI કાયદા હેઠળની ૨૦૧૬ની ૪ જાન્યુઆરીની અરજી બનાવી આપી, જે દ્વારા નીચેની વિગતે માહિતી માગવામાં આવી.